PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/090	Bratislava 04. augusta 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0055/OK/2006 začatom dňa 14.07.2006 na základe oznámenia koncentrácie podnikateľom VEOLIA VODA, S.A. so sídlom 52 R D´Anjou, 75008 Paríž, Francúzska republika prostredníctvom JUDr. Antona Nováka, advokáta Nitschneider & Novák s.r.o., advokátska kancelária so sídlom Ľubľanská 1,            831 02 Bratislava vo veci koncentrácie podnikateľov VEOLIA VODA, S.A. so sídlom 52 R D´Anjou, 75008 Paríž, Francúzska republika a Podtatranská vodárenská prevádzková spoločnosť, a.s. so sídlom Hraničná 662/17, 058 89 Poprad,            IČO: 36 500 968

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom VEOLIA VODA, S.A. so sídlom 52 R D´Anjou, 75008 Paríž, Francúzska republika nad podnikom podnikateľa Podtatranská vodárenská prevádzková spoločnosť, a.s. so sídlom Hraničná 662/17, 058 89 Poprad, IČO: 36 500 968 prostredníctvom podnikateľa Prvá prevádzková, a.s. so sídlom Sládkovičova 7, 811 06 Bratislava, IČO: 35 895 667, na základe Zmluvy o odplatnom prevode cenných papierov uzatvorenej dňa 31.05.2006 medzi Podtatranskou vodárenskou spoločnosťou, a.s. so sídlom Hraničná 662/17, 058 89 Poprad, IČO: 36 485 250 ako predávajúcim a Prvou prevádzkovou, a.s. so sídlom Sládkovičova 7, 811 06 Bratislava, IČO: 35 895 667 ako kupujúcim.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 14.07.2006 listom zaevidovaným úradom pod č. 3200/2006 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosti VEOLIA VODA, S.A. so sídlom 52              R D´Anjou, 75008 Paríž, Francúzska republika (ďalej len „Veolia“) prostredníctvom JUDr. Antona Nováka, advokáta Nitschneider & Novák s.r.o., advokátska kancelária so sídlom Ľubľanská 1, 831 02 Bratislava (ďalej len „právny zástupca“), ktorá spočíva v získaní nepriamej kontroly spoločnosti Veolia nad podnikom spoločnosti Podtatranská vodárenská prevádzková spoločnosť, a.s. so sídlom Hraničná 662/17, 058 89 Poprad, IČO: 36 500 968 (ďalej len „PVPS“) prostredníctvom spoločnosti Prvá prevádzková, a.s. so sídlom Sládkovičova 7, 811 06 Bratislava,                    IČO: 35 895 667 (ďalej len „Prvá prevádzková“), na základe Zmluvy o odplatnom prevode cenných papierov uzatvorenej dňa 31.05.2006 medzi spoločnosťou Podtatranská vodárenská spoločnosť, a.s. so sídlom Hraničná 662/17, 058 89 Poprad, IČO: 36 485 250 (ďalej len „PVS“) ako predávajúcim a Prvou prevádzkovou ako kupujúcim (ďalej len „Zmluva“).

	Na základe predmetného oznámenia koncentrácie úrad listom č. 3274/PMÚ SR/2006 zo dňa 24.07.2006 informoval spoločnosť Veolia prostredníctvom právneho zástupcu, že sa dňa 14.07.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod č. SK 0055/OK/2006.

	Vyššie uvedeným listom úrad vyzval podnikateľa Veolia na doplnenie oznámenia koncentrácie, nakoľko podľa § 10 ods. 12 zákona bolo predmetné oznámenie neúplné, a teda lehota 60 pracovných dní na vydanie rozhodnutia podľa   § 11 zákona nezačala plynúť.

	Dňa 28.07.2006 bolo úradu doručené doplnenie oznámenia koncentrácie zaevidované úradom pod č. 3330/2006, ktorého obsahom boli úradom vyžadované podklady a informácie a nakoľko sa doručením tohto doplnenia oznámenie koncentrácie stalo podľa § 10 ods. 12 a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie úplným, začala dňa 31.07.2006 podľa § 11 zákona plynúť lehota 60 pracovných dní na vydanie rozhodnutia o koncentrácií, o čom úrad informoval spoločnosť Veolia prostredníctvom právneho zástupcu listom č. 3357/PMÚ SR/2006 zo dňa 01.08.2006.

	Správny poplatok vo výške 100 000 Sk bol podľa zákona č. 145/1995 Z.z. o správnych poplatkoch v znení neskorších predpisov prevedený na účet úradu dňa 27.07.2006.

	Na základe podkladov a informácií, ktoré boli úradu predložené v predmetnom  správnom konaní vyplývajú nasledovné skutočnosti.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy zo dňa 31.05.2006 spoločnosť Veolia nadobudne prostredníctvom spoločnosti Prvá prevádzková 100%-ný balík akcií spoločnosti PVPS. Vzhľadom na znenie platných stanov spoločnosti PVPS a v nadväznosti na výšku akcií, ktoré spoločnosť Veolia nadobudne, úrad zistil, že spoločnosť Veolia na základe predmetnej Zmluvy získa možnosť vykonávať rozhodujúci vplyv na zloženie, hlasovanie alebo rozhodovacie orgány spoločnosti PVPS, a tým získa možnosť vykonávať rozhodujúci vplyv na činnosť spoločnosti PVPS.

	Vychádzajúc z vyššie uvedeného úrad dospel k záveru, že na základe Zmluvy došlo k získaniu nepriamej kontroly spoločnosti Veolia nad spoločnosťou PVPS prostredníctvom spoločnosti Prvá prevádzková, a teda ku koncentrácii podľa § 9  ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Veolia. Účastníkmi posudzovanej koncentrácie je spoločnosť Veolia, ako spoločnosť, ktorá získava kontrolu nad spoločnosťou PVPS, ako aj spoločnosť PVPS, nad ktorou je kontrola získaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

	Spoločnosť Veolia je akciovou spoločnosťou, ktorá bola zapísaná do registratúry Obchodného súdu  v Paríži dňa 19.12.2000. Predmetom činnosti Spoločnosti Veolia podľa výpisu z obchodného registra sú všetky investície do hnuteľného a nehnuteľného majetku.  
	Spoločnosť Veolia je členom nadnárodnej skupiny Veolia Envinnement a je kontrolovaná spoločnosťou Veolia Eau – Compagnie Generale des Eaux.
	Spoločnosť Veolia kontroluje viacero spoločností pôsobiacich v zahraničí, ktoré prevádzkujú verejné vodovody a verejné kanalizácie. Na území Slovenskej republiky spoločnosť Veolia kontroluje spoločnosť Prvá prevádzková; Veolia Voda Slovenská republika, s.r.o. so sídlom Sládkovičova 7, 811 06 Bratislava,                 IČO: 36 196 371 (ďalej len „Veolia Voda SR“); Prvá vodárenská, a.s. so sídlom Sládkovičova 7, 811 06 Bratislava, IČO: 35 960 124 (ďalej len „Prvá vodárenská“) a v spoločnosti SLOVEO a.s. so sídlom Kutlíkova 17, 851 02 Bratislava,               IČO: 35 926 163 (ďalej len „Sloveo“) má 15%-ný podiel.

	Spoločnosť Prvá prevádzková bola založená zakladateľskou zmluvou zo dňa 19.07.2004 a do obchodného registra bola zapísaná  dňa 05.08.2004 v oddieli: Sa, vložka číslo: 3389/B. Predmetom podnikania spoločnosti Prvá prevádzková je podľa výpisu z obchodného registra napríklad kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti; kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti. 
	Ako je uvedené vyššie, práve prostredníctvom spoločnosti Prvá prevádzková spoločnosť Veolia nadobudne nepriamu výlučnú kontrolu nad podnikom spoločnosti PVPS.

	Spoločnosť Veolia Voda SR bola založená spoločenskou zmluvou zo dňa 11.02.2000 a do obchodného registra bola zapísaná dňa 18.02.2000 v oddieli: Sro, vložka číslo: 21834/B. Predmetom podnikania spoločnosti Veolia Voda SR je podľa výpisu z obchodného registra napríklad výroba a rozvod vody a odvádzanie odpadových vôd.

	Spoločnosť Prvá vodárenská bola založená zakladateľskou zmluvou spísanou dňa 07.09.2005 a do obchodného registra bola zapísaná dňa 21.10.2005 v oddieli: Sa, vložka číslo: 3717/B. Predmetom podnikania spoločnosti Prvá vodárenská je podľa výpisu z obchodného registra napríklad kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živnosti (veľkoobchod).

	Spoločnosť Sloveo bola založená zakladateľskou zmluvou zo dňa 21.02.2005 a do obchodného registra bola zapísaná dňa 17.03.2005 v oddieli: Sa, vložka číslo: 3545/B. Predmetom podnikania spoločnosti Sloveo podľa výpisu z obchodného registra je napríklad kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti; kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti; prevádzkovanie neverejných vodovodov a prevádzkovanie neverejných kanalizácií; čistenie a údržba cestných komunikácií vrátane zimnej údržby a údržba voľných priestranstiev.

	Dňa 28.07.2006 vydal úrad rozhodnutie č. 2006/FH/3/1/088, ktorým vyjadril súhlas s koncentráciou, ktorá spočíva v získaní nepriamej kontroly spoločnosťou Veolia nad podnikom spoločnosti Stredoslovenská vodárenská prevádzková spoločnosť, a.s. so sídlom Partizánska cesta 5, 974 01 Banská Bystrica, IČO: 36 644 030 (ďalej len „SVPS“) prostredníctvom spoločnosti Prvá vodárenská, na základe Zmluvy o odplatnom prevode cenných papierov uzatvorenej dňa 03.05.2006 medzi Stredoslovenskou vodárenskou spoločnosťou, a.s. so sídlom Partizánska cesta 5, 974 00 Banská Bystrica, IČO: 36 056 006 ako predávajúcim a Prvou vodárenskou ako kupujúcim. Rozhodnutie nadobudlo právoplatnosť dňa 28.07.2006 (ďalej len „Rozhodnutie“).

	Na základe vyššie uvedeného úrad dospel k záveru, že spoločnosť Veolia je podnikateľom podľa § 3 ods. 2 zákona, a teda zákon sa na podnikateľa Veolia podľa § 2 ods. 1 písm. a) zákona vzťahuje.

	Spoločnosť PVPS je akciovou spoločnosťou, ktorá bola do obchodného registra zapísaná dňa 21.12.2004 v oddieli: Sa, vložka číslo: 10301/P. Predmetom podnikania spoločnosti PVPS je podľa výpisu z obchodného registra prevádzkovanie verejných vodovodov I. kategórie; prevádzkovanie verejných kanalizácií I. kategórie; zámočníctvo; sprostredkovanie obchodu a služieb v rozsahu voľnej živností; veľkoobchod v rozsahu voľných živností; maloobchod v rozsahu voľných živností; mechanické úpravy na zakázku alebo na zmluvnom základe; vnútroštátna nákladná cestná doprava; nákladná cestná doprava vykonávaná vozidlami s celkovou hmotnosťou do 3,5 t vrátane prípojného vozidla; reklamná, inzertná a propagačná činnosť; prenájom hnuteľného majetku v rozsahu voľných živností; prenájom nehnuteľností s poskytovaním aj iných ako základných služieb spojených s prenájmom; vedenie účtovníctva; činnosť účtovných, organizačných a ekonomických poradcov; práce s bagrom a žeriavom; murárstvo; tesárstvo; izoláterstvo; vodoinštalatérstvo a kurenárstvo; verejné obstarávanie; plynoinštalatérstvo; uskutočňovanie stavieb a ich zmien; uskutočňovanie jednoduchých stavieb, drobných stavieb a ich zmien; výkon činnosti stavbyvedúceho, inžinierske stavby – vodohospodárske stavby (hydromelioračné stavby) – potrubné a iné líniové stavby; výkon činnosti stavebného dozoru, inžinierske stavby – vodohospodárske stavby (hydromelioračné stavby), potrubné a iné líniové stavby; laboratórne rozbory vody okrem úradných meraní; podnikanie v oblasti nakladania s iným ako nebezpečným odpadom; podnikanie v oblasti nakladania s nebezpečným odpadom; montáž, oprava, údržba, odborné prehliadky a odborné skúšky elektrických zariadení v rozsahu: A-objekty bez nebezpečenstva výbuchu; B-objekty s nebezpečenstvom výbuchu; E2-zariadenia s napätím do 1000V vrátane bleskozvodov.
	Spoločnosť PVPS je kontrolovaná spoločnosťou PVS. Spoločnosť PVPS nekontroluje žiadneho podnikateľa.
	Spoločnosti PVS a PVPS uzatvorili dňa 01.01.2005 Zmluvu o nájme a prevádzkovaní vodovodov a kanalizácií (ďalej len „Zmluva o nájme“), na základe ktorej spoločnosť PVS ako vlastník, prenecháva spoločnosti PVPS ako prevádzkovateľovi infraštruktúru, aby ju za odplatu užívala, prevádzkovala a brala z nej úžitky. Infraštruktúrou sa rozumejú vodovody a kanalizácie, ich príslušenstvá a súbor iných zariadení. 

	Na základe vyššie uvedeného úrad dospel k záveru, že spoločnosť PVPS je podnikateľom podľa § 3 ods. 2 zákona, a teda zákon sa na podnikateľa PVPS podľa § 2 ods. 1 písm. a) zákona vzťahuje.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo 
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie     § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z.z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 31.05.2006, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2005, ale nakoľko podnikateľ Veolia bol schopný zatiaľ relevantne podložiť obrat dosiahnutý len za rok 2004, úrad pri podnikateľovi Veolia vychádzal z údajov dosiahnutých za tento rok, t.j. za rok 2004.

	Nakoľko podnikateľ Veolia nedosiahol v Slovenskej republike žiaden obrat a jeho celkový celosvetový obrat dosiahol výšku 957 225,34 miliónov Sk a podnikateľ PVPS dosiahol v Slovenskej republike obrat vo výške 573 853 tis. Sk a jeho celkový celosvetový obrat bol v tej istej výške, úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona.

	Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností.

	Právnym titulom predmetnej koncentrácie je Zmluva zo dňa 31.05.2006. Vzhľadom na to, že podnikateľ Veolia prostredníctvom právneho zástupcu oznámil koncentráciu úradu dňa 14.07.2006, úrad konštatuje, že podnikateľ Veolia neporušil vyššie uvedenú povinnosť.

Relevantné trhy

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Ako už bolo uvedené vyššie, vlastníkom celej infraštruktúry je podnikateľ PVS a prevádzkovateľom predmetnej infraštruktúry je na základe Zmluvy o nájme podnikateľ PVPS.
	PVPS zabezpečuje koncepciu rozvoja a zásobovania pitnou vodou, odkanalizovanie a čistenie odpadových vôd; výrobu a dodávku pitnej vody pre obyvateľstvo, priemysel a poľnohospodárstvo; odkanalizovanie miest, obcí a čistenie odpadových vôd; vyhľadávanie nových vodných zdrojov a ochranu vodných zdrojov.

	Účastník koncentrácie, t.j. podnikateľ Veolia v predmetnom oznámení vymedzil nižšie uvedené relevantné trhy, s ktorými sa úrad stotožnil:
-	trh prevádzkovania verejných vodovodov
-	trh prevádzkovania verejných kanalizácií
-	trh dodávky pitnej vody
-	trh odberu odpadových vôd.

Pod pojmom prevádzkovanie verejných vodovodov a verejných kanalizácií treba najmä rozumieť: odber, zachytávanie a úpravu surovej vody, zhromažďovanie, akumuláciu a zabezpečenie dodávky pitnej vody; príjem, odvádzanie a čistenie odpadovej vody; zabezpečenie sledovania kvality a odberov surovej vody a pitnej vody ako aj zabezpečenie vykonávania odberov a rozbory vzoriek odpadových vôd v súlade s právnymi predpismi; zabezpečenie riadnej prevádzky, údržby a vykonávania opráv a odstraňovania havárií infraštruktúry; meranie spotreby vody a fakturácia a vyberanie vodného a stočného; zabezpečenie dodávateľských vzťahov s odberateľmi a producentmi pripojenými na vodovodnú a kanalizačnú sieť.
Súčasťou prevádzkovania verejných vodovodov je aj starostlivosť o vodné zdroje, meranie a evidencia výdatností a odberov podzemných a povrchových vôd; zabezpečenie úpravy vody dodržiavaním stanovených technologických postupov; tarostlivosť o ostatné objekty verejného vodovodu – vodojemy, čerpacie stanice, hydrofórové stanice, siete verejných vodovodov; kontrola kvality vody vo verejnom vodovode; vykonávanie prevádzkovej evidencie o verejných vodovodoch; zabezpečovanie cyklickej a necyklickej údržby na vodovodoch.

	Distribučný systém dodávky pitnej vody začína v mieste odberu (prameň, vrt, tok) a pokračuje úpravou vody v úpravniach, aby spĺňala kvalitatívne ukazovatele. Ďalej ide do zásobníkov vody (vodojemov), ktoré sú situované zvyčajne pred spotrebiskom alebo nad ním. Z vodojemov je voda distribuovaná rozvodným potrubím do spotrebiska. Zo spotrebiska je vodovodnými prípojkami dodávaná konečným odberateľom.
	Odpadové vody od producentov (komunálne, priemyselné, vody z povrchového odtoku) sú kanalizačnými prípojkami privádzané do verejnej kanalizácie. Na kanalizačnej sieti sú vybudované kanalizačné šachty slúžiace na prístup, údržbu a opravu siete. K plynulému odvádzaniu vôd slúžia zariadenia – odľahčovacie komory a stoky, zhybky, vypínacie komory, čerpacie stanice. Voda je na čističku odpadových vôd privádzaná gravitačne alebo prečerpávaním. V čističke odpadových vôd je voda mechanicky, biologicky, prípadne chemicky čistená na kvalitu, ktorá je rozhodnutím vodohospodárskeho orgánu limitovaná hodnotami ukazovateľov znečistenia vody individuálne pre každú čističku odpadových vôd. Vyčistená voda je vypúšťaná do recipienta. 

	Podľa § 2 písm. a) zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 267/2001 Z.z. o regulácií v sieťových odvetviach (ďalej len „zákon o verejných vodovodoch a kanalizáciách“) sa verejným vodovodom rozumie súbor objektov a zariadení slúžiacich verejnej potrebe, umožňujúcich hromadné zásobovanie obyvateľstva a iných odberateľov vodou.
	Podľa § 2 písm. b) zákona o verejných vodovodoch a kanalizáciách sa verejnou kanalizáciou rozumie prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie a spravidla aj čistenie odpadových vôd.

	Účastník konania podnikateľ Veolia identifikoval relevantný trh prevádzkovania verejných vodovodov a verejných kanalizácií z priestorového hľadiska ako územie Slovenskej republiky. Relevantný trh dodávky pitnej vody a trh odberu odpadových vôd vymedzil účastník správneho konania dosahom verejných vodovodov a verejných kanalizácií, pretože dodávka pitnej vody a odvádzania odpadovej vody má charakter sieťového odvetvia, ktorého špecifickosť spočíva v tom, že pitnú vodu a odpadovú vodu možno dodávať/odvádzať iba prostredníctvom určitej distribučnej siete (verejný vodovod/verejné kanalizácie), t.j. územie dodávky pitnej vody a odberu odpadovej vody je z priestorového hľadiska vymedzené v zásade územím okresu mesta Poprad, Spišská Nová Ves, Stará Ľubovňa, Kežmarok, Levoča a Gelnica.

 Úrad sa vymedzením priestorového relevantného trhu prevádzkovania verejných vodovodov a verejných kanalizácií zaoberal v Rozhodnutí, kde dospel k záveru, že vzhľadom na to, že distribučná sieť (verejné vodovody a verejné kanalizácie) je obmedzená len na určité územie, tak aj prevádzkovanie verejných vodovodov a verejných kanalizácií bude vymedzené len určitým obmedzeným územím. 
	V predmetnom správnom konaní úrad vymedzil priestorový relevantný trh prevádzkovania verejných vodovodov a verejných kanalizácií územím okresu mesta Poprad, Spišská Nová Ves, Stará Ľubovňa, Kežmarok, Levoča a Gelnica.
	S vymedzením priestorového relevantného trhu dodávky pitnej vody a odberu odpadových vôd sa úrad stotožnil s podnikateľom Veolia.

Veľkosť trhu prevádzkovania verejných vodovodov
	mil. m3	tis. Sk	
2003	13,925	272 484	
2004	13,257	300 765	
2005	12,531	326 167	

Veľkosť trhu prevádzkovania verejných kanalizácií
	mil. m3	tis. Sk	
2003	12,161	173 058	
2004	12,6	199 239	
2005	11,298	211 490	

	Vzhľadom na skutočnosť, že priestorové vymedzenie trhu dodávky pitnej vody a odberu odpadových vôd je totožné s vymedzením priestorového trhu prevádzkovania verejných vodovodov a verejných kanalizácií a vzhľadom na to, že trh dodávky pitnej vody /odberu odpadovej vody je územne vymedzený dosahom verejných vodovodov/verejných kanalizácií, údaje o veľkosti trhu dodávky pitnej vody sú totožné s údajmi o veľkosti trhu prevádzkovania verejných vodovodov a údaje o veľkosti trhu odberu odpadových vôd sú totožné s údajmi o veľkosti trhu prevádzkovania verejných kanalizácií. 

	Vychádzajúc zo skutočnosti, že podnikateľ PVPS má na relevantnom trhu dodávky pitnej vody a trhu odberu odpadových vôd prirodzený monopol, jeho podiel na vyššie uvedených trhoch je 100%. A vzhľadom na skutočnosť, že na trhu prevádzkovania verejných vodovodov a verejných kanalizácií neexistujú reálni konkurenti je podiel podnikateľa PVPS taktiež 100%.

	Pri určovaní veľkosti jednotlivých relevantných trhov vychádzal účastník správneho konania z údajov Výskumného ústavu vodného hospodárstva Bratislava, Ministerstva životného hospodárstva Slovenskej republiky a z údajov podnikateľa PVPS.

Dodávatelia
	V prípade realizácie tzv. prevádzkového modelu, kde prevádzkovanie verejných vodovodov a verejných kanalizácií je uskutočňované osobou odlišnou od vlastníka týchto vodovodov a kanalizácií sa za dodávateľa podnikateľa PVPS v tomto prípade dá označiť vlastník verejných vodovodov a verejných kanalizácií, t.j. podnikateľ PVS.

	Na trhu dodávky pitnej vody a trhu odberu odpadovej vody účastník predmetného správneho konania označil nižšie uvedených podnikateľov:

názov dodávateľa	podiel v %	
Východoslovenská energetika a.s.	11	
WaserGas-TATRY, spol. s r.o.	5	
LE CHEQUE DEJEUNER s.r.o.	4	
SLOVNAFT, a.s.	3	
ROTRADE, s.r.o.	3	

Odberatelia
	Vzhľadom na skutočnosť, že trh prevádzkovania verejných vodovodov a verejných kanalizácií je úzko spojený s trhom dodávky pitnej vody a odberu odpadovej vody, odberatelia uvedení nižšie sú spoloční ako pre relevantný trh verejných vodovodov a verejných kanalizácií, tak aj pre relevantný trh dodávky pitnej vody a odberu odpadovej vody.

názov odberateľa	podiel v %	
Dalkia Poprad a.s.	5	
Okresné stavebné bytové družstvo Poprad	4,5	
EMKOBEL, a.s.	3	
Bytové družstvo Spišská Nová Ves	3,5	
CHEMOSVIT ENERGOCHEM, a.s.	1,8	

	Celkový počet najväčších odberateľov je len 17,8% z tržieb PVPS, čo súvisí s vysokým počtom domácností, ktorí sú kľúčovými klientmi.

	Napojenosť obyvateľstva na verejný vodovod v regióne pôsobnosti podnikateľa PVPS bola za uplynulé roky nasledovná:

	2003	2004	2005	
počet obyvateľov celkom	377 800	379 238	379 630	
počet obyvateľov napojených na verejný vodovod	286 453	286 063 	282 891	
% obyvateľov napojených na verejný vodovod	75,8	75,4	74,5	

	Kapacita vodných zdrojov pre potreby PVPS je postačujúca, nakoľko ako vyplýva z vyššie uvedených údajov, za posledné tri roky bol zaznamenaný pokles odberu pitnej vody.  

	Napojenosť obyvateľstva na verejné kanalizácie v regióne pôsobnosti podnikateľa PVPS bola za uplynulé roky nasledovná:

	2003	2004	2005	
počet obyvateľov celkom	377 800	379 238	379 630	
počet obyvateľov napojených na verejnú kanalizáciu	197 391	194 342	190 141	
% obyvateľov napojených na verejnú kanalizáciu	52,2	51,2	50	

	Kapacita verejnej kanalizácie je postačujúca a aj tu, podobne ako v prípade odberu pitnej vody dochádza k poklesu odkanalizovania odpadových vôd.

	Ceny vodného a stočného sú určované Úradom pre reguláciu sieťových odvetví, pre všetkých podnikateľov v oblasti zásobovania obyvateľstva pitnou vodou, resp. zabezpečujúcich odvádzanie a čistenie odpadových vôd.

	Z podkladov a informácií, ktoré boli úradu predložené účastníkom konania a zo skutočností, ktoré sú úradu známe z jeho úradnej činnosti vyplýva, že podnikateľ Veolia uskutočnil koncentráciu, vo veci ktorej úrad vydal dňa 28.07.2006 Rozhodnutie, a ktoré toho istého dňa nadobudlo právoplatnosť. Koncentrácia ako už bolo uvedené vyššie, spočíva v získaní nepriamej kontroly podnikateľom Veolia nad podnikom podnikateľa SVPS, ktorý taktiež pôsobí na tých istých relevantných trhoch ako podnikateľ PVPS. 

	Podnikateľ Veolia je presvedčený, že vstup na relevantný trh prevádzkovania vodovodov a kanalizácií môže byť realizovaný výlučne na základe vôle vlastníka vodárenskej infraštruktúry (najmä verejné vodovody a verejné kanalizácie) zveriť túto infraštruktúru do nájmu a prevádzkovania tretej osobe.
	Vo všeobecnosti neexistujú žiadne obmedzenia v podobe patentov, výrobno-technických poznatkov a informácií, ktoré by obmedzovali vstup na tento trh.

Dopad na hospodársku súťaž

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa § 12 ods. 7 zákona koordinácia súťažného správania je v rozpore s § 4 ods. 1 zákona.

	Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Vzhľadom na špecifiká vyššie uvedených relevantných trhov, t.j. že na trhu dodávky pitnej vody a odberu odpadovej vody je podnikateľ PVPS v postavení prirodzeného monopolu a vzhľadom na skutočnosť, že na trhu prevádzkovania verejných vodovodov a verejných kanalizácií neexistuje reálna konkurencia z dôvodu, že neexistuje možnosť priameho prepojenia vodovodov a kanalizácií, t.j. nie je možné aby jednotlivé vodárenské spoločnosti dodávali/odvádzali prostredníctvom svojich verejných vodovodov/verejných kanalizácií pitnú vodu/odpadovú vodu od susediacich vodárenských spoločností, je efektívnosť súťaže na predmetných relevantných trhoch obmedzená. 
	Ani skutočnosť, že podnikateľ Veolia na základe Rozhodnutia úradu získa nepriamu kontrolu nad podnikom podnikateľa SVPS, ktorý taktiež pôsobí na vyššie uvedených tovarových relevantných trhoch, nijakým spôsobom neovplyvní efektívnu súťaž na relevantných trhoch prevádzkovania verejných vodovodov a verejných kanalizácií a trhu dodávky pitnej vody a odberu odpadovej vody, práve z vyššie uvedeného dôvodu nemožnosti prepojenia jednotlivých distribučných sietí (verejných vodovodov a verejných kanalizácií).
	Účastníci koncentrácie nebudú mať ani vplyv na vývoj cenovej úrovne, nakoľko o cenách ako je uvedené vyššie v rozhodnutí, rozhoduje Úrad pre reguláciu sieťových odvetví.

	Na základe vyššie uvedených skutočností úrad dospel k záveru, že koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantných trhoch prevádzkovania verejných vodovodov a verejných kanalizácií a trhoch dodávky pitnej vody a odberu odpadovej vody.

	Podľa § 33 zákona úrad vyzval listom č. 3376/PMÚ SR/2006 zo dňa 03.08.2006 podnikateľa Veolia prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Podnikateľ Veolia sa prostredníctvom právneho listom č. 3396/2006 zo dňa 04.08.2006 vyjadril, že voči podkladom a k spôsobu ich zistenia nemá žiadne výhrady a nenavrhuje doplnenie týchto podkladov.

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

Rozhodnutie sa doručí:
JUDr. Anton Novák, advokát
Nitschneider & Novák s.r.o.
advokátska kancelária
Ľubľanská 1
831 02 Bratislava